Libië - Geopende Deure
Bevolking 6 662 000
Christelike bevolking 34 500 (0,5%)
2021 Ranglysposisie 4
2020 Ranglysposisie 4
Geweld styg steeds in Libië, en daar is meer geverifieerde gevalle van aanvalle en moorde. Vervolging het in alle sfere van die samelewing vererger.
Daar is geen vryheid van spraak en vryheid van geloof in Libië nie, en bitter min kans vir 'n openbare kerklewe. Alhoewel daar ongeveer 34 500 Christene in die land is, is slegs 'n klein hoeveelheid (ongeveel 150) Libiërs – die meerderheid is buitelanders en trekarbeiders.
Libiese Christene vanuit 'n Moslemagtergrond ervaar gewelddadige en intense druk van hulle families en die wyer gemeenskap om hulle geloof te herroep. Hulle – asook buitelandse Christene – is kwesbaar vir ontvoerings en moord deur Islamitiese militante groepe en georganiseerde misdaadgroepe.
Dit is onwettig om jou geloof openlik in Libië te deel en diegene wat probeer om hul Christelike geloof met ander te deel, is in gevaar van gewelddadige teenstand of inhegtenisneming. Sonder 'n sentrale regering is die land effektief in 'n toestand van wettelose anargie. Daar is min kans vir wettige geregtigheid wanneer Christene aangeval of vermoor word.
Ontmoet vir Charley*
"Dit is skandalig vir die familie wanneer een van hulle eie Islam verlaat. Die familie sal probeer om die persoon met fisiese geweld te forseer om na Islam terug te keer.. Wanneer die Christen weier, sal hulle heeltemal van die familie en die gemeenskap afgesny word. Sommiges word daarvan aangekla dat hulle vir die CIA werk, omdat hulle 'n Westerse geloof volg. Verskeie Christene word so gedreig dat hulle uit Libië moet vlug om hulle lewens te behou.
'n Geopende Deure medewerker in Noord-Afrika
Bid vir Libië
Bid vir Libiese gelowiges wat onder erge druk is, veral dié wat weens hulle geloof in hegtenis geneem is. Bid vir hulle beskerming en vrylating.
Bid vir dié wat aan bewind in Libië is. Bid vir vrede en stabiliteit, en vir 'n einde aan die voortdurende burgeroorlog. Jare van anargie en 'n magstryd het baie lewens gekos en hoop vir die toekoms verwoes, en Christene en ander minderhede baie kwesbaar gelaat.
Bid vir nuwe bekeerlinge wat gedoop is. Bid dat hulle 'n groep gelowiges sal vind om by aan te sluit – en verheug sal wees omdat hulle Jesus gevind het.
Hoe ondersteun Geopende Deure Christene in Libië?
In samewerking met plaaslike vennote en kerke, ondersteun Geopende Deure die Kerk in Noord-Afrika deur opleiding, literatuurverspreiding, sosio-ekonomiese ontwikkeling en voorspraak.